### NN 145/2024 (13.12.2024.), Odluka o izdavanju srebrne numizmatičke kovanice od 6 eura

Hrvatska narodna banka

2400

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) te člankom 2. stavkom 1. i člankom 5. Uredbe br. 651/2012 Europskog parlamenta i Vijeća od 4. srpnja 2012. o izdavanju eurokovanica (u nastavku teksta: Uredba (EU) br. 651/2012), Savjet Hrvatske narodne banke na sjednici održanoj 9. prosinca 2024. donio je

ODLUKU

O IZDAVANJU SREBRNE NUMIZMATIČKE KOVANICE OD 6 EURA »CRNA GUŠTERICA«

Članak 1.

Hrvatska narodna banka izdaje srebrnu numizmatičku kovanicu »Crna gušterica«, s prigodnim motivima koji predstavljaju endemsku podvrstu gušterica, brusničku kršku guštericu (lat. Podarcis melisellensis melisellensis), kao značajan dio prirodne baštine Republike Hrvatske, koja obitava na otočiću Brusniku, koji je od 1951. zaštićen kao geološki spomenik prirode.

Članak 2.

(1) Srebrna numizmatička kovanica iz članka 1. ove Odluke (u nastavku teksta: srebrna numizmatička kovanica) izdaje se u apoenu od 6 eura.

(2) Srebrna numizmatička kovanica izdaje se u količinama u skladu s Odlukom (EU) Europske središnje banke od 26. studenoga 2024. o odobrenju količine izdavanja kovanica u 2025. (ESB/2024/38), i to u količini ne većoj od 400 komada i u ukupnom nominalnom iznosu ne većem od 2.400,00 eura.

(3) Srebrna numizmatička kovanica izrađuje se od srebra stupnja čistoće 999,9/1000, u tehnici kovanja visokoga kovničkog sjaja s ultravisokim reljefom, a ima masu od 62,207 grama s mogućim odstupanjem od +0,80 grama i promjer od 45 milimetara s mogućim odstupanjem od ±0,30 milimetara.

Članak 3.

(1) Na licu srebrne numizmatičke kovanice prikaz je osnovnog motiva brusničke krške gušterice predstavljene iz »ptičje perspektive«. Desno od osnovnog motiva uz rub numizmatičke kovanice ispisan je latinski natpis »PODARCIS MELISELLENSIS MELISELLENSIS« (brusnička krška gušterica), a lijevo uz rub kovanice prikaz je godine izdanja kovanice »2025.«. U pozadini i između osnovnog motiva i natpisa prikaz je fosilnih ostataka brusničke krške gušterice predstavljenih u fosilnom zapisu. Osim fosilnih ostataka ispisani su sljedeći natpisi: lat. »Podarcis melisellensis melisellensis« (brusnička krška gušterica), »Crna gušterica«, »Otok Brusnik«, lat. »Lacertidae« (gušterice) i lat. »Sauria« (podred guštera u koji spada crna gušterica i još neke vrste našeg podneblja).

(2) Na naličju srebrne numizmatičke kovanice prikazan je osnovni motiv brusničke krške gušterice na način da je predstavljena portretnim profilnim prikazom u blago dijagonalnom položaju. U pozadini gušterice prikazan je tlocrt otočića Brusnika. Oko osnovnog motiva kružno uz rub numizmatičke kovanice ispisani su natpisi »REPUBLIKA HRVATSKA« i »CRNA GUŠTERICA« te oznaka nominalne vrijednosti »6« i naziv novčane jedinice »EURO«.

Članak 4.

Obod je srebrne numizmatičke kovanice od 6 eura nazubljen.

Članak 5.

Autor je likovnog rješenja srebrne numizmatičke kovanice sveučilišni prvostupnik kiparstva Nikola Vudrag.

Članak 6.

Srebrna numizmatička kovanica pušta se u prodaju 21. siječnja 2025. godine.

Članak 7.

Prodaju srebrne numizmatičke kovanice, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavcima 2. i 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 8.

Ova Odluka stupa na snagu sljedećega dana nakon dana objave u »Narodnim novinama«.

O.br. 485-2845-090/12-24/BV
 Zagreb, 9. prosinca 2024.

Predsjednik Savjeta
 Hrvatske narodne banke
 Guverner
 Boris Vujčić, v. r.